F. Mikloško, poslanec: (2010-02-09):
Dámy a páni, Benešove dekréty boli postavené na princípe kolektívnej viny. To bola ich politická úderná sila, všetkými tými dekrétmi sa nesie tento princíp. No tými podstatnými, o ktoré je vlastne teraz reč. Vážení prítomní, vo februári 1991 prijala Slovenská národná rada, ktorej som mal česť predsedať, uznesenie o násilnom vysťahovaní karpatských Nemcov. V tomto uznesení, ktoré možno nazvať historickým, bol odsúdený princíp kolektívnej viny. Toto uznesenie, ktoré sme vtedy prijali, a ja som hrdý, že som ho inicioval a dotiahol až do konca v politických rokovaniach, vyvolalo veľkú odozvu vo svete. Bolo to jediné svojho druhu v krajinách, ktorých sa to týkalo. Poliaci nič také neprijali, hoci sa riadili takým istým princípom pri sudetských Nemcoch, Maďari takisto nič také neprijali ani Česi, v Slovenskej národnej rade sme takéto niečo prijali, a opakujem, som na to hrdý. Veľká odozva bola vtedy v Nemecku, vyjadril sa k tomu samotný prezident Weizsäcker, ktorý ocenil na oficiálnom fóre tento krok Slovenskej národnej rady. Podotýkam, že s týmto hlasovaním mali vtedy isté problémy, ale už neviem, ako dokonca hlasovali poslanci za SDĽ, ale všetci poslanci SNS, tak ako sa ja na to pamätám, hlasovali za. Alebo dá sa povedať, že proste poslanecký klub SNS hlasoval väčšinou za. Dámy a páni, jeseň 2007, predchádza tomu vyhlásenie Pála Csákyho, myslím, bolo pre nejaké médiá, pre noviny, že SMK sa chystá novelizovať alebo nejakým spôsobom dať na poriadok Benešove dekréty. Znovu z podnetu SNS prišlo do Národnej rady Slovenskej republiky uznesenie o Benešových dekrétoch. Znovu sa cítim byť, ak dovolíte, trošku neskromný a hrdý, pretože k tomuto návrhu som vystúpil, a povedal som, že spomenul som uznesenie Národnej rady z roku 1991, kde bol odsúdený princíp kolektívnej viny, a povedal som, že pokiaľ toto tam nebude, tak toto uznesenie je proste znovu absurdné a zosmiešňuje sa pred celým svetom. Na môj podnet pri politickom rokovaní sa tam dostalo, a hneď v úvode toho uznesenia sa hovorí: „Národná rada Slovenskej republiky“ a hneď prvá veta, „nezabúdajúc na utrpenie obetí druhej svetovej vojny, odsudzujúc princíp kolektívnej viny  a tak ďalej.“ Čiže aj v tomto uznesení spred dvoch rokov alebo rok a pol všetci poslanci Slovenskej národnej rady odsúdili princíp kolektívnej viny. Dámy a páni,  v tejto novele Trestného zákona, v tomto návrhu zákona na ochranu republiky sa všetci hlásite k tomu, že kto poruší princíp kolektívnej viny, ten spochybní Benešove dekréty, tak bude potrestaný od 1 do 5 alebo ešte viac rokov podľa toho, akú to má súvislosť. Prepáčte, ale trošku sa mi nad tým zastavuje hlava a rozum a nechápem, napríklad pán poslanec Rydlo, ako ste vy mohli podpísať takýto pamflet. Najprv hlasujete za odsúdenie kolektívnej viny a potom hlasujete, podpíšete zákon a vlastne prvý, kto pôjde podľa tohto zákona, kto bude trestaný, budú poslanci SNS. Pretože všetci spochybnili Benešove dekréty vtedy hlasovaním v Slovenskej národnej rade. Dámy a páni, v každom národe sa nájdu ľudia problematickí, alebo keď by som chcel byť tvrdší, povedal by som, že v každom národe sa nájdu primitívni ľudia. Tragédia každého národa je, keď títo primitívni ľudia sa dostanú k moci. Proste vtedy sa začína katastrofa. Môžu byť v opozícii, môžu byť niekde, môžu tvoriť záujmové skupiny, ale vo chvíli, keď oni majú rozhodovať o sile štátu, je to katastrofa. Ja žasnem a cítim potrebu o tom znovu a znovu hovoriť, keď tu diskutujem alebo vystupujem k návrhom zákonov alebo uzneseniam, ktoré dáva Slovenská národná strana. Keď čítam niektoré veci zo slovenského štátu, tragédia slovenského štátu bol ten primitivizmus, ktorý sa dostal k moci, tie primitívne vystúpenia, ten primitívny slepý nacionalizmus, ktorý doviedol Slovensko na pokraj absolútnej katastrofy, absolútnej. Koniec druhej svetovej vojny bol pre Slovensko absolútna katastrofa. Nebyť Slovenského národného povstania, tak Slovensko je porazená krajina, nesie si dôsledky so všetkým všudy. Aj s južným územím, aj so všetkým. Aj s Rusovcami, aj so všetkým. Dámy a páni, primitivizmus v parlamente, pokiaľ je pri moci, je katastrofou. A ak chceme dnes doviesť Slovensko do úplnej slepej uličky, no tak pokračujme v tomto smere. Pokračujme v tom, hlasujme za tento zákon, ktorý je úplne protirečivý a smiešny. Samozrejme toto sa netýka len Slovenskej národnej strany. Keď sme prerokúvali návrh toho uznesenia o Benešových dekrétoch, tak prvý podnet tomu dal naozaj Pál Csáky, predseda SMK. Potom sme tu zápasili o toto uznesenie, presadilo sa tam, respektíve navrhol som, aj tam bolo to odsúdenie kolektívnej viny, ale ja som užasol, ako Pál Csáky v Bruseli komentoval toto uznesenie, kde úplne zatajil, že tam je toto odsúdenie kolektívnej viny. Proste nacionalizmus, či je to na slovenskej strane, alebo na maďarskej strane je zhubná vec a vyvoláva nepokoje, vyvoláva škandály a vedie do úplne slepej uličky. A týka sa to rovnako, a vtedy som si uvedomil, keď Pál Csáky takto zaviedol európsku verejnosť, že to je podvod a že tak ako neexistuje kolektívna vina, neexistuje ani kolektívna nevina. A to, že niekto je, povedzme, člen nejakej menšiny neznamená, že už sa mu prehliadne všetko, proste ak člen maďarskej menšiny Pál Csáky zatají nejakú vec, zavádza, tak treba otvorene povedať, že to je takisto nacionalizmus. To je populistický nacionalizmus, ktorý má za cieľ očierniť túto krajinu nepravdou. Dámy a páni, svojho času medzi rokmi 1994 a 1998 Vladimír Mečiar povedal, že národovec zo Slovenskej národnej strany končí pri dverách Slovenskej poisťovne. Pani podpredsedníčka Belousovová povedala na adresu dnešného predsedu SNS, že to je budovateľ chorvátskeho pobrežia a v tom je najväčšia sila jeho národného presvedčenia. Dámy a páni, predseda SNS Ján Slota bol za štyri roky dvakrát vo výbore, kde som aj ja, vo výbore pre ľudské práva. Za čo on berie peniaze? Ako sa on pozerá na obyčajných ľudí, na nejakého vrátnika, robotníka, ktorý tam musí v zime teraz zbíjačkou niečo zbíjať. Ako sa má pozerať ten obyčajný robotný Slovák na tohto predsedu SNS, ktorý za štyri roky bol dvakrát vo výbore, na prvom a teraz bol niekedy. Čo toto je za národovectvo? Čo toto je vlastenectvo? O čom nás, čo nás chce učiť pán predseda Slota? Čo nám tu chce hovoriť týmto zákonom? Zadarmo berie peniaze. A robotníci Slováci tu robia ako chudáci, ako otroci. Pani kolegynka, aj vy ste podpísali tento návrh zákona a bude to už vašou hanbou, našťastie nie mojou. Dámy a páni, SNS má dve lásky, alebo mne sa rozbehnú pri dvoch veciach – SNS naháňa Maďarov a naháňa prachy. To je proste veľká láska tejto strany a okrem toho je lenivé. Predseda Slota hovorí, ako SNS je lenivé a nechodí vôbec do práce. Preberáme zákon na ochranu republiky. Dámy a páni, republiku treba chrániť pred zlodejmi a pred primitívmi. Túto republiku ohrozujú zlodeji, korupcia a rozkrádanie. Oni ju rozvracajú zvnútra. Ak existuje v tejto krajine nejaké nebezpečenstvo v týchto chvíľach, ktoré ide všetkými stranami, to si povedzme otvorene a treba povedať, že sa zastavujeme iba pri jednotlivcoch. V tomto smere napríklad, pán poslanec Vestenický, za vás dám proste ruku do ohňa. Ale ide všetkými stranami. Ak niečo v tejto chvíli existuje ako zhubný rakovinový nádor, tak to nie je tá bunka, o ktorej tu rozprával pán poslanec Rafaj, ale je to korupcia, zlodejstvo a úplné rozvracanie krajiny pre egoistické ciele dostať sa k moci, k válovu, nahrabať a prípadne odísť, ale zabezpečiť seba aj svoju rodinu. Na toto treba zákon na ochranu republiky, nie takéto veci, ktoré sú ešte navyše k tomu absolútne vnútorne protirečivé. Ďakujem. Česť vašej práci. (Potlesk.)